PATVIRTINTA

Virbalio pagrindinės mokyklos

direktoriaus 2023 m. spalio 17 d.

įsakymu Nr. ĮV-157

**VILKAVIŠKIO R. VIRBALIO PAGRINDINĖS MOKYKLOS MOKINIŲ PASIEKIMŲ VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vilkaviškio r. Virbalio pagrindinės mokyklos (toliau – mokyklos) mokinių pasiekimų vertinimo tvarkos aprašas (toliau – Aprašas) parengtas, vadovaujantis Pradinio, pagrindinio ir vidurinio ugdymo programų aprašu, Nuosekliojo mokymosi pagal bendrojo ugdymo programas tvarkos aprašu, pradinio ir pagrindinio ugdymo bendrosiomis programomis, Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu ir kitais teisės aktais, reglamentuojančiais mokinių pasiekimų vertinimą.
2. Aprašas apibrėžia mokinių mokymosi pasiekimų vertinimo tikslus ir būdus, vertinimo principus, mokinių mokymosi pasiekimų vertinimo lygmenis, vertinimo principus, mokinių įgytų kompetencijų vertinimą, vertinimo rezultatų panaudojimą, vertinimo planavimą, vertinimą ugdymo procese, mokinių įgytų kompetencijų vertinimą, supažindinimą su vertinimu ir įsivertinimu.
3. Mokinio įgytų kompetencijų vertinimas yra integrali ugdymo proceso dalis. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairiais būdais teikiamas grįžtamasis ryšys mokiniui apie jo pasiekimus, pateikiamos rekomendacijos dėl tolesnio mokymosi.
4. Mokymosi pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti. Jais paremta kasdienė vertinimo praktika Mokykloje turi prisidėti prie įtraukios ir mokinį, ir mokytoją įgalinančios mokyklos kultūros formavimosi.
5. Apraše vartojamos sąvokos:
   1. **Mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti.
   2. **Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą.
   3. **Vertinimo kriterijai** – mokinių pasiekimus pagal bendrąsias ugdymo programas atitinkantys, individualiose mokytojų vertinimo metodikose numatyti užduočių atlikimo kriterijai.
   4. **Vertinimo būdai:**
      1. **Formuojamasis vertinimas** – cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi.
      2. **Apibendrinamasis vertinimas:**
         1. mokyklos vidinis apibendrinamasis vertinimas – trumpo periodo apibendrinamasis vertinimas, kai mokiniai atsiskaito už sutartos apimties mokymosi laikotarpį (baigus temą, skyrių) ir ilgesnio periodo apibendrinamasis vertinimas, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pažymiai, pasiekimų lygiai arba kiti simboliai;
         2. išorinis apibendrinamasis vertinimas organizuojamas Nacionalinės švietimo agentūros, vykdant nacionalinius mokinių pasiekimų ir pagrindinio ugdymo pasiekimų patikrinimus;
      3. **Įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.
      4. **Kaupiamasis vertinimas** – vertinimas, kurio metu mokinio pažymys sukaupiamas pagal mokytojo parengtus ir su mokiniu aptartus kriterijus.
   5. **Kontrolinis darbas** – apibendrinamojo vertinimo (baigus temą, skyrių) užduotis, kuriai atlikti skiriamas ne trumpesnis kaip 30 min. trukmės laikas informacijai apie mokinių pasiekimus kaupti ir juos formaliai vertinti.
   6. **Savarankiškas darbas, apklausa raštu, apklausa žodžiu –** iš 1–2 pamokų turinio mokinių atliekama raštu ar žodžiu užduotis, kuriai skiriamas trumpesnis kaip 30 min. trukmės laikas informacijai apie mokinių pasiekimus kaupti ir juos vertinti.Formos gali būti įvairios: klausimynas, testas, diktantas ir pan.

**II SKYRIUS**

**VERTINIMO TIKSLAI**

1. **Mokinių mokymosi pasiekimų vertinimo tikslai:**
   1. padėti mokytis. Vertinimas ugdymo procese skirtas informacijai apie mokinių pasiekimus kaupti. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;
   2. pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, trimestrui, pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu. Ši informacija naudojama pripažįstant ugdymo rezultatus, priimant mokytis į aukštąją mokyklą, profesinio mokymo įstaigą;
   3. valdyti ugdymo proceso kokybę. Šis tikslas orientuotas į mokyklos veiklos tobulinimą ir yra būtinas mokyklos, savivaldybės, regiono, šalies ar tarptautinio lygmens sprendimams priimti. Ugdymo proceso kokybę lemia įvairūs veiksniai, kuriems nustatyti būtina apdoroti didesnės imties duomenis taikant statistinę analizę, darant mokslines įžvalgas apie nustatytų tendencijų priežastis, ryšius su kitais veiksniais ir galimus sprendimo būdus.

**III SKYRIUS**

**VERTINIMO BŪDAI**

1. Mokymosi pasiekimų vertinimo tikslams įgyvendinti naudojami šie vertinimo būdai:
   1. **formuojamasis vertinimas** užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi. Formuojamasis vertinimas apima:
      1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;
      2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;
      3. tolesnį mokymąsi, stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, galinčią padėti mokiniui geriau atlikti jo darbą;
      4. sąlygų mokiniams mokytis su bendraklasiais ir iš bendraklasių užtikrinimą;
      5. mokinių skatinimą permąstyti savo mokymosi patirtį ir įsivertinti pasiektą rezultatą.
   2. **apibendrinamasis** **vertinimas** siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas mokyklos vidinis ir išorinis apibendrinamasis vertinimas;
      1. **mokyklos vidinis apibendrinamasis** vertinimas skirstomas į trumpo periodo (temos, ciklo, skyriaus) apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina rezultatus ir įvertina mokinio darbą per pusmetį arba mokslo metus. Tinkamai įgyvendinamas apibendrinamasis vertinimas turi:
         1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;
         2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;
         3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;
         4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;
         5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;
         6. vadovautis aiškia vertinimo skale. Ji turi būti suprantama visoms suinteresuotoms pusėms;
         7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;
         8. vertinti už tai, ką mokinys atliko, o ne už tai, ko neatliko;
      2. **išorinis apibendrinamasis vertinimas** organizuojamas Nacionalinės švietimo agentūros, vykdant pagrindinio ugdymo pasiekimų patikrinimus (PUPP) ir nacionalinius mokinių pasiekimų patikrinimus (NMPP). NMPP rezultatai nėra konvertuojami į pažymius.
2. Vertinimas ugdymo procese apima formuojamąjį ir mokyklos vidinį apibendrinamąjį vertinimą. Mokykloje taikomos formuojamojo ir apibendrinamojo vertinimo praktikos turi palaikyti mokymąsi, derėti tarpusavyje ir užtikrinti sąlygas visiems Apraše įvardintiems vertinimo tikslams realizuoti.

**IV SKYRIUS**

**MOKINIŲ MOKYMOSI PASIEKIMŲ VERTINIMO LYGMENYS**

1. Vertinimas mokykloje įgyvendinamas asmeniniu (mokinio), tarpasmeniniu (kelių mokinių), bendruomeniniu (klasės ir mokyklos) ir nacionaliniu lygmenimis, kurie turi derėti tarpusavyje ir sudaryti bendrą sistemą:
   1. asmeninis (mokinio) lygmuo apima mokinio konkrečių mokymosi pasiekimų įsivertinimą. Įsivertinimas yra planuojamas ir įgyvendinimas padedant mokytojui. Įsivertinimo metodai bei priemonės pa(si)renkami atsižvelgiant į individualius mokinio poreikius, polinkius bei galimybes. Mokinių įsivertinimas ir ilgalaikis pažangos stebėjimas ugdo savivaldaus mokymosi gebėjimus;
   2. tarpasmeninis (kelių mokinių) lygmuo apima mokinių tarpusavio įsivertinimą pagal konkrečias kompetencijas. Į(si)vertinimas yra planuojamas ir įgyvendinamas padedant mokytojui. Įsivertinimo metodai bei priemonės pa(si)renkami atsižvelgiant į mokinių tarpusavio santykius, darbo mažesnėse ar didesnėse grupėse patirtį, grupių dinamiką ir kitas svarbias porų ir / ar grupių charakteristikas;
   3. bendruomeninis klasės lygmuo apima mokytojo planuojamą ir įgyvendinamą mokinių pasiekimų vertinimą, siekiant visų trijų tikslų – padėti mokytis, pripažinti ir sertifikuoti rezultatus, valdyti mokymos(si) kokybę. Mokinių pasiekimų vertinimo būdai, metodai bei priemonės pa(si)renkami atsižvelgiant į mokymo(si) tikslus, konkretaus mokomojo dalyko specifiką. Siekdamas adekvataus ir veiksmingo kompetencijų vertinimo, mokytojas atsižvelgia į visos klasės ir kiekvieno mokinio poreikius, polinkius bei galimybes ir prasmingai derina visus vertinimo būdus. Mokytojai įgyvendina kompetencijomis grįstus uždavinius pasiūlydami mokiniams atlikti turtingas užduotis, atskleidžiančias kompetencijų raišką;
   4. bendruomeninis mokyklos lygmuo apima pedagoginės bendruomenės sukurtą ir / ar sutartą vertinimo sistemą ir / ar tvarką, derančią su nacionalinio lygmens dokumentais. Siekdami diegti mokslu grįstą pažangią mokinių pasiekimų vertinimo praktiką, pedagoginės bendruomenės nariai bendradarbiaudami tobulina profesines kompetencijas, kolegialiai priima sprendimus, drauge kuria bei palaiko vertinimo kultūrą bendruomenėje;
   5. nacionalinis lygmuo apima išorinį vertinimą, vykdomą išsilavinimui patvirtinti, bei mokymosi pasiekimų stebėseną, mokymosi duomenų analizę, išvadų darymą bei rekomendacijų teikimą siekiant geresnės ugdymo kokybės.

**V SKYRIUS**

**VERTINIMO PRINCIPAI**

1. Mokinių pasiekimų vertinimo esmė – padėti mokiniui mokytis ir tobulėti. Mokinių pasiekimų vertinimas grindžiamas atvirumu, nešališkumu, visų mokyklos bendruomenės narių bendravimu ir bendradarbiavimu.
2. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba.
3. Vertinami yra mokinių pasiekimai, todėl vertinimas neturi būti suprantamas kaip apdovanojimo ar drausminimo priemonė.
4. Mokinių pažanga skatinama asmeninio tobulėjimo, o ne būti geresniam už kitą siekiu. Vengiama mokinių lyginimo tarpusavyje.
5. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:
   1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;
   2. ugdymo procese taiko adekvačius mokinių mokymosi pasiekimų stebėsenos ir vertinimo metodus;
   3. kuria ir palaiko į mokymąsi orientuotą vertinimo kultūrą;
   4. kolegialiai sprendžia mokinių įgytų kompetencijų vertinimo klausimus;
   5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;
   6. tobulina instrumentus, padedančius įvertinti mokinių mokymosi pasiekimus ir įgytas kompetencijas;
   7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;
   8. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;
   9. tėvams (globėjams, rūpintojams) teikia informaciją apie mokinio pasiekimus ir mokymosi problemas el. dienyne ir pokalbiuose su mokinio tėvais (globėjais, rūpintojais);
   10. vertinimo proceso metu gerbia mokinių privatumą ir išlaiko konfidencialumą;
   11. tinkamai tvarko mokinių mokymosi pasiekimų stebėsenos ir vertinimo duomenis.

**IV SKYRIUS**

**MOKINIŲ MOKYMOSI PASIEKIMŲ VERTINIMO REZULTATŲ PANAUDOJIMAS**

1. Vertinimo rezultatų panaudojimą nusako vertinimo tikslas, todėl rezultatai, gauti vertinant mokinių pasiekimus pasirinktu būdu, naudojami pagal paskirtį, ugdymo procesui tobulinti: padėti mokytis, patvirtinti rezultatus ir išsilavinimą, stebėti ir valdyti ugdymo kokybę.
2. Formuojamuoju būdu vertinamas kasdienis mokymasis ir mokinio pažanga, kurio metu sukaupiama informacija, kuri naudojama kasdieniam mokymosi procesui stebėti, planuoti ir jį tobulinti. Tai kokybinio pobūdžio informacija, todėl vengiama ją transformuoti į pažymius ar kitus skaičiais reiškiamus įvertinimus.
3. Kaupiamasis vertinimas sudaro galimybes kaupti išsamią informaciją apie kompetencijų pokyčius ilgesnėje laiko atkarpoje bei panaudoti ją grįžtamajam ryšiui teikti. Kaupiamasis vertinimas turi remtis mokytojo kokybiniais pastebėjimais apie mokinio daromą pažangą, fiksuojamais mokytojui patogia forma, kuriais remdamasis prireikus jis galėtų pagrįsti savo sprendimą apie galutinį apibendrintą mokinio pasiekimų vertinimą.
4. Vertinant pasiekimus apibendrinamuoju būdu, mokinių rezultatai yra naudojami mokinio pasiekimų lygiui nustatyti, užfiksuoti ir vėliau panaudoti rezultatams įskaityti ir įgytam išsilavinimui patvirtinti.
5. Nacionalinių ir tarptautinių pasiekimų patikrinimų rezultatai naudojami mokyklos, savivaldybės, nacionalinio lygmens rezultatams stebėti ir ugdymo kokybei užtikrinti, reikiamiems vadybiniams sprendimams priimti.

**V SKYRIUS**

**VERTINIMO PLANAVIMAS**

1. Vertinimas planuojamas kartu su ugdymo procesu:
   1. mokytojas, planuodamas vertinimą, atsižvelgia į mokinių mokymosi patirtį ir gebėjimus, vadovaujasi pradinio ir pagrindinio ugdymo bendrosiomis programomis;
   2. vertinimas planuojamas metams ir nurodomas ilgalaikiuose teminiuose planuose;
   3. vertinimas mokiniams detalizuojamas, pradedant nagrinėti skyrių, temą.
2. Atsižvelgiant į mokinių mokymosi pasiekimus, vertinimo užduotys, atsiskaitymo laikas gali būti koreguojami.

**VI SKYRIUS**

**VERTINIMAS UGDYMO PROCESE**

1. Numatydamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo mokytojo, švietimo pagalbos specialisto, jeigu jis teikė pagalbą, parengtomis rekomendacijomis pradinių klasių mokytojui apie vaiko pasiekimus.
2. Mokytojai, švietimo pagalbos specialistai, planuodami mokinių, pradedančių mokytis pagal pagrindinio ugdymo programą, ugdymo organizavimą, atsižvelgia į Pradinio ugdymo programos baigimo pasiekimų ir pažangos vertinimo apraše pateiktą informaciją.
3. Pradedančiam mokytis pagal pagrindinio ugdymo programą mokiniui (klasei) skiriamas 1 mėnesio adaptacinis laikotarpis. Naujai atvykusiems į mokyklą mokiniams skiriamas vienos savaitės adaptacinis laikotarpis. Adaptaciniu laikotarpiu mokiniams pažymiai nerašomi, mokinių pasiekimai netikrinami kontroliniais darbais. Norėdamas išsiaiškinti mokinių ugdymo (si) pasiekimus, mokytojas taiko individualius mokinių pažinimo metodus.
4. Mokytojai, pradėdami naują skyrių (temą), su mokiniais aptaria tikslus, uždavinius, darbo metodus, vertinimo kriterijus, formas.
5. Vertinimo kriterijai mokinio pasiekimams įvertinti turi būti susieti su bendrosiose programose konkretaus dalyko aprašytais vertinimo aprašais.
6. Mokykloje naudojamos informacijos apie mokinių pasiekimus ir pažangą fiksavimo formos:
   1. vertinant pradinio ugdymo programos mokinių pasiekimus ir pažangą: elektroninis dienynas, mokymosi pasiekimų aprašai, aplankai, mokinių darbai, aprašomasis vertinimas;
   2. vertinant pagrindinio ugdymo programos mokinių pasiekimus ir pažangą: elektroninis dienynas, aplankai (e. aplankai), mokinių darbai, komentarai;
   3. įrodymus apie mokinio pasiekimus ir pažangą mokytojas kaupia savo kabinete paties pasirinkta forma (mokinio darbai, aplankai ir panašiai).
7. **Mokinių atliktų užduočių vertinimas:**

|  |  |  |  |  |
| --- | --- | --- | --- | --- |
| Teisingai atliktų užduočių apimtis proc. | Vertinimo trumpas apibūdinimas | Vertinimo fiksavimas | | |
| 5–10 klasėse | | 1–4 klasėse |
| 100–95 | Puikiai | 10 | *Įskaityta (įsk.):* dorinis ugdymas, žmogaus sauga, gyvenimo įgūdžiai, pasirenkamieji dalykai, moduliai | Mokinių atliktos užduotys pažymiais nevertinamos, naudojami komentarai,  vertinimo aplankai |
| 94–85 | Labai gerai | 9 |
| 84–75 | Gerai | 8 |
| 74–65 | Pakankamai gerai | 7 |
| 64–55 | Vidutiniškai | 6 |
| 54–45 | Patenkinamai | 5 |
| 44–30 | Pakankamai patenkinamai | 4 |
| 29–20 | Nepatenkinamai | 3 | *Neįskaityta: (neįsk.)* – dorinis ugdymas, žmogaus sauga, gyvenimo įgūdžiai, pasirenkamieji dalykai, moduliai |
| 19–10 | Blogai | 2 |
| 9–0 arba  mokinys užduočių neatliko, nepateikė | Labai blogai | 1 |

1. **Pasiekimai įvertinami tokiu dažnumu per pusmetį:** 
   1. jei dalykui mokyti skirta 1–2 pamokos per savaitę, įvertinama ne mažiau kaip 3 kartus;
   2. jei dalykui mokyti skirtos 3–4 pamokos per savaitę, įvertinama ne mažiau kaip 5 kartus;
   3. jei dalykui mokyti skirtos 5–6 pamokos per savaitę, vertinama ne mažiau kaip 7 kartus;
   4. jei dalykui mokyti skirtos 7–8 pamokos per savaitę, vertinama ne mažiau kaip 9 kartus.
2. Mokinio mokymosi **pasiekimai ugdymo laikotarpio pabaigoje** apibendrinami ir vertinimo rezultatas fiksuojamas įrašu ir (arba) balu, taikant 10 balų vertinimo sistemą pagal Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 patvirtinto Nuosekliojo mokymosi pagal bendrojo ugdymo programas tvarkos aprašo 19–29 punktus:
   1. patenkinamas įvertinimas – įrašai: „patenkinamas“, „pagrindinis“, „aukštesnysis“, „atleista“ („atl“), „įskaityta“ („įsk“), „padarė pažangą“ („pp“), 4–10 balų įvertinimas 2023–2024 mokslo metais taikomi klasėse, kuriose įgyvendinamos Pradinio ir pagrindinio ugdymo bendrosios programos, patvirtintos Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“;

30.1.1. **nuo 2024 m. rugsėjo 1 d.:** patenkinamas įvertinimas – įrašai: „slenkstinis“, „patenkinamas“, „pagrindinis“, „aukštesnysis“, „atleista“ („atl.“), „įskaityta“ („įsk.“), „padarė pažangą“ („pp.“), 4–10 balų įvertinimas taikomi klasėse, kuriose įgyvendinamos Pradinio, pagrindinio ir vidurinio ugdymo bendrosios programos, patvirtintos Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“;

* 1. nepatenkinamas įvertinimas – įrašai: „nepatenkinamas“, „neįskaityta“ („neįsk“), „nepadarė pažangos“ („np“), 1–3 balų įvertinimas;
  2. mokiniui, **besimokančiam** **pagal pradinio ugdymo programą**, II pusmečio mokymosi pasiekimų įvertinimas laikomas metiniu. Jei pasibaigus ugdymo procesui skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip patenkinamą mokymosi pasiekimų lygį, nustatytą bendrosiose programose (toliau – papildomas darbas), tai papildomo darbo įvertinimas laikomas metiniu.

Fiksuojamas nepatenkinamas pusmečio dalyko įvertinimas tuo atveju, jei mokinys per šį laikotarpį be pateisinamos priežasties nelankė mokyklos ir neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pradinio ugdymo bendrosiose programose. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).

30.3.1. **nuo 2024 m. rugsėjo 1 d.:** Mokiniui, **besimokančiam pagal pradinio ugdymo programą**, II pusmečio mokymosi pasiekimų įvertinimas laikomas metiniu. Jei pasibaigus ugdymo procesui skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip slenkstinį mokymosi pasiekimų lygį, nustatytą bendrosiose programose (toliau – papildomas darbas), tai papildomo darbo įvertinimas laikomas metiniu.

Fiksuojamas nepatenkinamas pusmečio dalyko įvertinimas tuo atveju, jei mokinys be pateisinamos priežasties nelankė mokyklos ir neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pradinio ugdymo bendrosiose programos. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).

* 1. Mokiniui, besimokančiam **pagal pagrindinio ugdymo programą** ir atlikusiam skirtas vertinimo užduotis, pusmečio įvertinimas fiksuojamas iš visų atitinkamo laikotarpio balų / pažymių, skaičiuojant jų aritmetinį vidurkį ir taikant apvalinimo taisyklę.

Fiksuojamas nepatenkinamas pusmečio dalyko įvertinimas įrašu „neįskaityta“ („neįsk.“), jei mokinys be pateisinamos priežasties nelankė mokyklos ir iki pusmečio pabaigos neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pagrindinio ugdymo bendrosiose programose.

Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).

Vienų mokslo metų pasiekimų rezultatas, mokantis pagal dalyko programą (toliau – dalyko metinis įvertinimas), fiksuojamas iš I ir II pusmečių balų / pažymių, skaičiuojant jų aritmetinį vidurkį ir taikant apvalinimo taisykles (pvz., 3,44 apvalinama į 3, o 3,45 apvalinama į 4).

Jei bent vienu pusmečiu fiksuotas įvertinimas įrašu „neįskaityta“ („neįsk.“), tuomet dalyko metinis įvertinimas – „neįskaityta“ („neįsk.“).

Jei pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu.

* 1. Jei mokinys atvyko iš užsienio arba besigydydamas namie, medicininės reabilitacijos ir sanatorinio gydymo sveikatos priežiūros įstaigoje, stacionarinėje asmens sveikatos priežiūros įstaigoje, teikiančioje medicinos pagalbą, teisės aktų nustatyta tvarka bent vienu ugdymo laikotarpiu kai kurių dalykų nesimokė, dalyko metinis įvertinimas fiksuojamas atsižvelgus į kitais (turimais) ugdymo laikotarpiais pasiektus mokymosi pasiekimus.
  2. Tuo atveju, kai mokinys mokydamasis praleidžia klasę ar (ir) mokosi pagal jam individualiajame ugdymo plane numatytus ugdymo laikotarpius, mokymosi pasiekimai gali būti apibendrinami ir vertinimo rezultatas mokiniui fiksuojamas kitu, nei visai klasei nustatytu, laiku.
  3. Mokiniui, atvykusiam iš mokyklos, kurioje jo mokymosi pasiekimai buvo apibendrinami baigiantis trimestrui, pusmečių ir metiniai įvertinimai fiksuojami, gavus tos mokyklos pažymą apie mokymosi pasiekimus, kurioje nurodomi šiam mokiniui fiksuoti dalykų įvertinimai baigiantis pusmečiui.

1. **Kontrolinių ir kitų atsiskaitomųjų darbų rengimas:**
   1. pagal užduočių sunkumą kontrolinės užduotys rengiamos stengiantis laikytis tokių proporcijų: 30 proc. lengvų užduočių, 40 proc. – vidutinio sunkumo ir 30 proc. – sunkių užduočių;
   2. užduotimis patikrinami įvairūs mokinių gebėjimai. Rengiant kontrolines užduotis rekomenduojama laikytis tokio žinių ir gebėjimų santykio: 50 proc. užduoties taškų turėtų būti skirta žinioms ir supratimui tikrinti, o kiti 50 proc. – problemų sprendimo gebėjimams tikrinti;
   3. prie kiekvienos užduoties ar klausimo būtina nurodyti taškus. Rašto darbai įvertinami taškais, o po to pagal skalę jie keičiami į pažymį.
2. **Kontrolinių ir kitų atsiskaitomųjų darbų skelbimas:**
   1. kontrolinius ar kitus atsiskaitomuosius darbus rekomenduojama skirti baigus dalyko programos temą, skyrių, kitą užbaigtą programos dalį;
   2. kontrolinių darbų tvarkaraštis elektroniniame dienyne sudaromas ne vėliau kaip prieš savaitę. Kontroliniai darbai negali būti rašomi po ligos, atostogų, nerekomenduojami po šventinių dienų. Dėl objektyvių priežasčių mokytojas turi teisę kontrolinio darbo laiką nukelti vėliau, jei tą dieną nėra kito dalyko kontrolinio darbo. Mokytojas supažindina mokinius su darbo struktūra, turiniu, tikslais, vertinimo kriterijais;
   3. per dieną mokiniams organizuojamas tik vienas kontrolinis darbas.
3. **Kontrolinių ir kitų atsiskaitomųjų darbų vertinimas:**
   1. kontrolinių darbų įvertinimai mokiniams paskelbiami per septynias darbo dienas;
   2. darbai, kurie parašyti neįskaitomai, kuriuose ne tam skirtoje vietoje parašyti atsakymai, kuriuos mokinys atsisakė pateikti mokytojui vertinti, kuriuose prirašyta necenzūrinių užrašų, piešinių, ženklų, įvertinami nepatenkinamai;
   3. kontrolinio darbo rezultatų analizei mokytojas skiria dalį ar visą pamoką, jos metu klasei būdingos klaidos aptariamos kolektyviai, individualiai aptariamos konkrečiam mokiniui būdingos klaidos, numatomi būdai mokymosi spragoms šalinti, teikiamos trumpalaikės konsultacijos;
   4. nepatenkinamai įvertintas kontrolinis darbas:
      1. neperrašomas, bet mokiniui rekomenduojama lankyti konsultacijas pasiekimų spragoms likviduoti;
      2. jei neigiamai įvertinami trys ir daugiau kontrolinių darbų iš eilės, pasiekimų spragų likvidavimo būdus ir sprendimus priima dalyko mokytojas kartu su mokiniu, jo tėvais, klasės vadovu;
      3. jei 50% ir daugiau klasės mokinių kontrolinio darbo įvertinimai yra neigiami, įvertinimai į dienyną nerašomi. Tokiu atveju mokytojas:
         1. tariasi su pagal tą pačią programą dirbančiu kolega, su metodinės grupės nariais;
         2. konsultuojasi su direktoriaus pavaduotoju ugdymui dėl kontrolinio darbo parengimo, struktūros, analizuoja mokinių padarytas klaidas;
         3. koreguoja savo ilgalaikį pamokų planą;
         4. sutartu laiku konsultuoja mokinius;
         5. skiria mokiniams rašyti naują darbą.
   5. Jei pakartotinai parašius kontrolinį darbą rezultatai nepagerėjo ar pagerėjo nežymiai, mokytojo pamokas stebi, konsultuoja, teikia pasiūlymus mokyklos vadovai ir kolegos.
4. **Atsiskaitymas už praleistas vertinimo užduotis:**
   1. jei mokinys numatytu laiku neatliko pažymiu vertinamos užduoties, už ją privalo atsiskaityti suderintu su mokytoju laiku ne vėliau kaip per 2 savaites. Jeigu mokinys ugdymo laikotarpiu per sutartą laiką neatsiskaito, jo pasiekimai įvertinami „labai blogai“. E. dienyne įvertinimas įrašomas pirmame langelyje po visos klasės rašyto darbo ir nerašiusio mokinio nelankytų pamokų, pamokos komentaruose įrašoma, už ką parašytas įvertinimas.
   2. mokiniui, praleidusiam pamokų dėl pateisintų priežasčių, mokytojas siūlo mokymosi pagalbą (konsultaciją).
5. **Savarankiškų darbų, apklausų raštu/žodžiu ir kitų vertinimo užduočių, kurių laikas trumpesnis kaip 30 minučių, organizavimas:**
   1. apie savarankišką darbą, apklausą raštu/žodžiu ir kitas vertinimo užduotis, kurių laikas trumpesnis kaip 30 minučių, nebūtina mokinius informuoti iš anksto, todėl per dieną mokiniams gali būti organizuojama daugiau negu viena tokių užduočių;
   2. užduotys tokiam vertinimui sudaromos ne daugiau kaip iš dviejų paskutinių pamokų turinio;
   3. rekomenduojama tokioms užduotims taikyti kaupiamąjį vertinimą;
   4. mokiniams, nedalyvavusiems savarankiško darbo pamokoje dėl pateisinamų priežasčių, mokytojas analogiškos užduoties kitu laiku pateikti neprivalo.
6. **Kaupiamuoju vertinimu** gali būti vertinami nedidelės apimties darbai (savarankiški darbai, žodžių diktantai, namų darbų užduotys, dalyvavimas pamokoje, atliktos užduotys pamokoje, dalyvavimas konkursuose, olimpiadose, varžybose (už sėkmingą dalyvavimą mokytojas gali įvertinti ir pažymiu), kitos mokinio veiklos. Vertindamas kaupiamuoju vertinimu mokinio pasiekimus*,*  mokytojas pasirenka sau patogią kaupiamojo vertinimo formą: ženklai + –, trys „maži“ pažymiai ar kreditai. Pasirinktos kaupiamojo vertinimo formos dalinis vertinimas el. dienyne nefiksuojamos, jame įrašomas sukauptas pažymys dešimtbalėje vertinimo sistemoje.

**IV SKYRIUS**

**MOKINIŲ ĮGYTŲ KOMPETENCIJŲ VERTINIMAS**

1. Mokinio įgytoms kompetencijoms vertinti naudojami formuojamojo ir mokyklos vidinio apibendrinamojo vertinimo būdai. Formuojamasis mokinio įgytų kompetencijų vertinimas skatina individualią pažangą ir kompetencijų ugdymą, todėl jam ugdymo procese turi būti skiriama daugiausia laiko ir dėmesio. Sukaupta informacija ir kiti mokinių įgytų kompetencijų įrodymai tam tikro mokymosi etapo pabaigoje apibendrinami pažymiu, pasiekimų lygiu, žodiniu ar rašytiniu komentaru.
2. Planuojant mokinių įgytų kompetencijų vertinimą numatomas mokymosi kelias, vedantis ugdymo siekinių link: pradedama nuo ugdymo siekinio identifikavimo ir jo suskaidymo į mažesnius žingsnius, kurie mokiniams padėtų artėti prie iš(si)kelto tikslo, po to planuojamas mokymosi turinys, numatant mokymosi užduotis ir parenkant veiklas:
   1. ugdymo siekinių numatymas. Vadovaujantis bendrosiomis programomis ir atsižvelgiant į mokinių mokymosi poreikius, klasės kontekstą ir mokyklos kultūrą, apibrėžiami konkretūs ugdymo siekiniai;
   2. mokymosi žingsnių ir požymių planavimas. Numatoma, kokie mokymosi požymiai parodys, kad mokiniai, sėkmingai įveikdami mažesnius žingsnius, kryptingai juda link užsibrėžto siekinio;
   3. mokymosi užduočių ir veiklų parinkimas. Mokinių įgytų kompetencijų ugdymo pagrindas yra prasmingos veiklos ir turtingos užduotys. Jomis laikomos probleminės, tiriamosios, analitinės, projektinės ir kt. užduotys bei veiklos. Joms įgyvendinti pasitelkiami įvairūs mokymosi šaltiniai bei aplinkos, svarstomi mokiniams aktualūs klausimai bei problemos ir mokomasi skirtingose aplinkose. Jų išdava – mokinių priimti ir praktiškai taikomi sprendimai. Tokio pobūdžio užduotys ir veiklos ugdo aukštesnio lygmens mąstymą, padeda užtikrinti dermę tarp ugdymo siekinių, mokymosi veiklų bei vertinimo.
3. Mokinio įgytoms kompetencijoms vertinti svarbus veiksmingas grįžtamasis ryšys. Tai yra mokiniui teikiama informacija apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Grįžtamasis ryšys yra abipusis. Teikdami grįžtamąjį ryšį mokytojai palaiko mokinius, skatina būti atvirus, ieškoti, nebijoti klysti. Mokiniui svarbu sužinoti, ką ir kaip jam reikėtų tobulinti savo mokymosi procese, kad darytų pažangą ir gerėtų jo mokymosi pasiekimai:
   1. grįžtamasis ryšys teikiamas įvairiomis formomis (žodžiu, raštu, neverbaline kalba) skatinant mokinį pasitikėti savo jėgomis, siekti geresnių rezultatų, motyvuoti mokytis;
   2. grįžtamasis ryšys gali būti teikiamas pasitelkiant vertinimo įrankius, fiksuojančius kompetencijos augimą, pvz.: kompetencijų liudijimo aplankus; pasiekimų aprašus, mokinių įsivertinimo aprašus; mokinių socialinių veiklų stebėjimo aprašus; klausimynus (atvirų klausimų ir klausimų su atsakymais pasirinkimu) ir kt.;
   3. mokinio įgytoms kompetencijoms vertinti gali būti pasitelkiamas ir kaupiamasis vertinimas, sudarantis galimybes kaupti išsamią informaciją apie kompetencijų pokyčius ilgesnėje laiko atkarpoje bei panaudoti ją grįžtamajam ryšiui teikti. Kaupiamasis vertinimas turi remtis mokytojo kokybiniais pastebėjimais apie mokinio daromą pažangą, fiksuojamais mokytojui patogia forma, kuriais remdamasis prireikus jis galėtų pagrįsti savo sprendimą apie galutinį apibendrintą mokinio pasiekimų vertinimą.
4. Pažymys yra konstatuojamojo pobūdžio grįžtamojo ryšio forma. Tačiau mokinio įgytų kompetencijų vertinimas pažymiu neturėtų būti vyraujanti praktika, nes toks vertinimas nenurodo tolesnio mokymosi perspektyvų mokiniui. Dažnas mokinių pasiekimų ir įgytų kompetencijų vertinimas pažymiais ar kitais simboliais ir jų vidurkio skaičiavimas iškreipia mokinio mokymosi paveikslą, kai ankstesnės klaidos ar nesėkmės daro įtaką bendram vertinimui net ir tuo atveju, kai mokinys likviduoja buvusias spragas. Tai neigiamai veikia mokinių mokymosi motyvaciją, trukdo mokymosi įgūdžiams nuosekliai formuotis. Skatinant individualią pažangą, didesnę vertę už pažymį turi mokytojo pastebėjimai apie atliktos užduoties kokybę ir rekomendacijos dėl užduoties atlikimo tobulinimo.
5. Ugdant mokinių kompetencijas dalyku, jos vertinamos kartu su dalykiniais pasiekimais.
6. Ugdant mokinių kompetencijas socialinėse, pilietinėse, kultūrinėse ir kitose ugdomosiose veiklose, jos vertinamos kartu su socialine-pilietine veikla:
   1. atsižvelgdami į mokinių amžių, klasių vadovai rekomenduoja ir padeda mokiniams socialinę-pilietinę veiklą planuoti ir vykdyti orientuojantis į bendrosiose ugdymo programose aprašytas ir Apraše pateiktas kompetencijas (1 priedas);
   2. klasės vadovai su kiekvienu savo klasės mokiniu ne mažiau nei 2 kartus per mokslo metus organizuoja individualius ugdomuosius pokalbius apie jo patirtis atliekant socialines-pilietines veiklas;
   3. mokiniai planuoja savo veiklą, renka įrodymus ir pabaigę nusimatytas socialinės-pilietinės veiklos užduotis įsivertina socialinę-pilietinę veiklą refleksija raštu (2 priedas). Refleksijoje aprašoma, kaip sekėsi pasiekti nusimatytus tikslus, ko išmoko atlikdami socialinę-pilietinę veiklą, ką sužinojo naujo apie save ir savo artimiausią aplinką, projektuojama būsima savo socialinė-pilietinė veikla aukštesnėje klasėje;
   4. klasės vadovas, atsižvelgdamas į mokinių dalyvavimo socialinėse, pilietinėse, kultūrinėse ir kitose ugdomosiose veiklose fiksuotus įrodymus, mokinių refleksijas, įgytas kompetencijas, el. dienyne iki ugdymo proceso pabaigos socialinę-pilietinę veiklą vertina aprašu ir įrašo vertinimą (*įsk.* arba *neįsk.*).

**VIII SKYRIUS**

**SUPAŽINDINIMAS SU VERTINIMU IR ĮVERTINIMU**

1. **Supažindinimas su vertinimu:**
   1. su Aprašu dalykų mokytojai mokinius supažindina mokslo metų pirmąją savaitę, tėvai supažindinami mokslo metų pirmame tėvų susirinkime.
   2. mokslo metų pradžioje, per pirmąją savo dalyko pamoką, kiekvienas mokytojas supažindina mokinius su savo dalyko, modulio, pasirenkamojo dalyko programa, mokinių mokymosi pasiekimų įrodymų kaupimo ir jos fiksavimo sistema, aptaria vertinimo kriterijus, metodus ir formas. Pradedant nagrinėti skyrių, ciklą, vertinimas detalizuojamas. Klasių vadovai supažindina mokinius su socialinės-pilietinės veiklos vertinimu.
   3. mokytojai kabinetuose viešina informaciją apie taikomą savo dalyko vertinimo sistemą.
2. **Supažindinimas su įvertinimu:**
   1. mokiniams bei jų tėvams (globėjams, rūpintojams) informacija apie įvertinimą pateikiama elektroniniame dienyne. Išimtinais atvejais, neturinčius galimybių naudotis internetu, tėvus (globėjus, rūpintojus) klasės vadovas informuoja raštu apie vaiko mokymąsi ne rečiau kaip kartą per mėnesį;
   2. mokytojai, klasės vadovas, pagalbos mokiniui specialistai individualiuose pokalbiuose su mokinių tėvais (globėjais, rūpintojais) aptaria mokinių daromą pažangą, mokymosi pasiekimus ir numato būdus gerinti ugdymo(si) pasiekimus;
   3. su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo ar palikimo kartoti programą klasės vadovas mokinio tėvus (globėjus, rūpintojus) supažindina ne vėliau kaip per 3 dienas;
3. Mokykla apie mokinių mokymosi pasiekimus mokinius ir jų tėvus (globėjus, rūpintojus) informuoja vadovaujantis Lietuvos Respublikos asmens duomenų teisinės apsaugos įstatymo reikalavimais.

**IX SKYRIUS**

**BAIGIAMOSIOS NUOSTATOS**

1. Kiekvieno dalyko mokytojas parengia savo dalyko vertinimo metodiką.
2. Aprašas skelbiamas mokyklos tinklalapyje.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Mokinių pasiekimų vertinimo

tvarkos aprašo

1 priedas

**UGDYTI SOCIALINĖJE-PILIETINĖJE VEIKLOJE REKOMENDUOJAMOS KOMPETENCIJOS**

|  |
| --- |
| **Kultūrinė kompetencija** |
| **Sandas: Kultūrinė raiška** |
| Aktyviai ir atsakingai dalyvauja kultūrinėje veikloje kaip kūrėjas, atlikėjas, stebėtojas, interpretuotojas, vartotojas ar kritikas; sąžiningai ir etiškai vartoja intelektinius kultūros produktus. |
| Asmeniniame ir visuomeniniame gyvenime išmintingai pritaiko kultūrines žinias ir gebėjimus. |
| **Pilietiškumo kompetencija** |
| **Sandas: Pilietinis tapatumas ir pilietinė galia** |
| Suvokia pilietinės galios esmę ir prasmę, geba rinktis veiksmingus jos stiprinimo būdus |
| **Sandas: Gyvenimas bendruomenėje, kuriant demokratišką visuomenę** |
| Jaučia socialinę atsakomybę dėl savo veiksmų, dalyvauja kuriant darnią sociokultūrinę, ekonominę, ekologinę aplinką. |
| Įsitraukia į bendruomenės gyvenimą, geba tirti problemas, įgyvendina iniciatyvas ir pozityvius pokyčius bendruomenėje. |
| **Socialinė, emocinė ir sveikos gyvensenos kompetencija** |
| **Sandas: Savimonė ir savitvardos įgūdžiai** |
| Siekia asmeninių ir akademinių tikslų. |
| **Sandas: Empatiškumas, socialinis sąmoningumas ir teigiamų tarpusavio santykių kūrimas** |
| Atpažįsta individualius ir grupės panašumus ir skirtumus. |
| Naudojasi bendravimo įgūdžiais veiksmingai komunikuodamas. |
| Geba konstruktyviai užkirsti kelią, valdyti ir spręsti tarpasmeninius konfliktus. |
| **Sandas: Atsakingas sprendimų priėmimas ir elgesys vertinant padarinius** |
| Priima sprendimus, atsižvelgdamas į saugumo, etinius ir visuomeninius veiksnius. |
| Kasdienėse akademinėse ir socialinėse situacijose taiko atsakingų sprendimų priėmimo įgūdžius. |
| Prisideda kuriant šeimos, mokyklos ir bendruomenės gerovę. |
| **Sandas: Rūpinimasis sveikata** |
| Vertina sveikatą, kaip vieną iš esminių vertybių, lemiančių asmens ir visuomenės gerovę bei gyvenimo kokybę. |
| Rūpinasi sveikata pasitelkdamas fizinį aktyvumą. |
| **Skaitmeninė kompetencija** |
| **Sandas: Skaitmeninis komunikavimas** |
| Bendrauja ir bendradarbiauja, naudodamasis skaitmeninėmis technologijomis. |
| Atsakingai dalyvauja socialinėje ir pilietinėje veikloje, naudodamasis skaitmeninėmis technologijomis. |
| Etiškai elgiasi skaitmeninėje erdvėje. |

Mokinių pasiekimų vertinimo tvarkos aprašo

2 priedas

**KOMPETENCIJŲ UGDYMAS SOCIALINĖJE-PILIETINĖJE VEIKLOJE**

|  |  |  |  |
| --- | --- | --- | --- |
| Kompetencijos (įrašomos mokinio pasirinktos) | Socialinės-pilietinės veiklos planas | | Įsivertinimas |
| Pasirinkta konkreti veikla | Val. skaičius |
| **Kultūrinė kompetencija** |  |  |  |
| **Sandas: Kultūrinė raiška** |  |  |  |
| Aktyviai ir atsakingai dalyvauja kultūrinėje veikloje kaip kūrėjas, atlikėjas, stebėtojas, interpretuotojas, vartotojas ar kritikas; sąžiningai ir etiškai vartoja intelektinius kultūros produktus. |  |  |  |
| Asmeniniame ir visuomeniniame gyvenime išmintingai pritaiko kultūrines žinias ir gebėjimus. |  |  |  |
| **Pilietiškumo kompetencija** |  |  |  |
| **Sandas: Pilietinis tapatumas ir pilietinė galia** |  |  |  |
| Suvokia pilietinės galios esmę ir prasmę, geba rinktis veiksmingus jos stiprinimo būdus |  |  |  |
| **Sandas: Gyvenimas bendruomenėje, kuriant demokratišką visuomenę** |  |  |  |
| Jaučia socialinę atsakomybę dėl savo veiksmų, dalyvauja kuriant darnią sociokultūrinę, ekonominę, ekologinę aplinką. |  |  |  |
| Įsitraukia į bendruomenės gyvenimą, geba tirti problemas, įgyvendina iniciatyvas ir pozityvius pokyčius bendruomenėje. |  |  |  |
| **Socialinė, emocinė ir sveikos gyvensenos kompetencija** |  |  |  |
| **Sandas: Savimonė ir savitvardos įgūdžiai** |  |  |  |
| Siekia asmeninių ir akademinių tikslų. |  |  |  |
| **Sandas: Empatiškumas, socialinis sąmoningumas ir teigiamų tarpusavio santykių kūrimas** |  |  |  |
| Atpažįsta individualius ir grupės panašumus ir skirtumus. |  |  |  |
| Naudojasi bendravimo įgūdžiais veiksmingai komunikuodamas. |  |  |  |
| Geba konstruktyviai užkirsti kelią, valdyti ir spręsti tarpasmeninius konfliktus. |  |  |  |
| **Sandas: Atsakingas sprendimų priėmimas ir elgesys vertinant padarinius** |  |  |  |
| Priima sprendimus, atsižvelgdamas į saugumo, etinius ir visuomeninius veiksnius. |  |  |  |
| Kasdienėse akademinėse ir socialinėse situacijose taiko atsakingų sprendimų priėmimo įgūdžius. |  |  |  |
| Prisideda kuriant šeimos, mokyklos ir bendruomenės gerovę. |  |  |  |
| **Sandas: Rūpinimasis sveikata** |  |  |  |
| Vertina sveikatą, kaip vieną iš esminių vertybių, lemiančių asmens ir visuomenės gerovę bei gyvenimo kokybę. |  |  |  |
| Rūpinasi sveikata pasitelkdamas fizinį aktyvumą. |  |  |  |
| **Skaitmeninė kompetencija** |  |  |  |
| **Sandas: Skaitmeninis komunikavimas** |  |  |  |
| Bendrauja ir bendradarbiauja, naudodamasis skaitmeninėmis technologijomis. |  |  |  |
| Atsakingai dalyvauja socialinėje ir pilietinėje veikloje, naudodamasis skaitmeninėmis technologijomis. |  |  |  |
| Etiškai elgiasi skaitmeninėje erdvėje. |  |  |  |
| **Klasės vadovo įvertinimas (aprašas)** |  |  |  |